IZVEDBENA UREDBA KOMISIJE (EU) 2022/478

z dne 24. marca 2022

o ohranitvi zaščitnih ukrepov na uvoz školjk, namenjenih za prehrano ljudi, iz Turčije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 128(1) Uredbe,

ob upoštevanju naslednjega:

(1) Izvedbena uredba Komisije (EU) št. 743/2013 (2) je bila sprejeta, ker so službe Komisije za presoje ugotovile pomanjkljivosti pri uradnem nadzoru, ki ga izvajajo turški pristojni organi, nad proizvodnjo školjk, namenjenih za vstop v Unijo, države članice pa so poročale o neskladnih pošiljkah školjk z izvorom iz Turčije, ki niso izpolnjevale mikrobioloških standardov Unije.

(2) Pri zadnji presoji, ki jo je Komisija opravila septembra 2015, je bilo ugotovljeno, da so še vedno prisotne znatne pomanjkljivosti v sistemu nadzora školjk, namenjenih za vstop v Unijo.

(3) Turški pristojni organi so januarja 2020 predložili informacije o popravnih ukrepih, sprejetih za odpravo omenjenih pomanjkljivosti. Navedeni ukrepi so bili prvotno na papirju ocenjeni kot ugodni, presoje na kraju samem za preverjanje izvajanja navedenih ukrepov pa zaradi omejitev zaradi pandemije COVID-19 še ni bilo mogoče izvesti. Dokler se rezultati te presoje ne obravnavajo pozitivno, bi morali ukrepi, uvedeni z Izvedbeno uredbo (EU) št. 743/2013, ostati v veljavi.

(4) Izvedbena uredba (EU) št. 743/2013 je prenehala veljati 31. decembra 2021. Ker se poleg tega Direktiva Sveta 97/78/ES (3), ki je podlaga za navedeno uredbo, ne uporablja več, bi bilo treba pravno podlago za izvedbeno uredbo Komisije posodobiti s sklicevanjem na člen 128 Uredbe (EU) 2017/625.

(5) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja Ta uredba se uporablja za žive, ohlajene, zamrznjene in predelane školjke, ki so namenjene za prehrano ljudi (oznaki KN: 0307, 1605) ter ki izvirajo iz Turčije ali so iz nje odpremljeni.

Člen 2 Prepoved vstopa živih in ohlajenih školjk Države članice ne dovolijo vstopa živih in ohlajenih školjk, ki izvirajo iz Turčije ali so iz nje odpremljene.

Člen 3 Ukrepi v zvezi z zamrznjenimi in predelanimi školjkami 1. Države članice z uporabo ustreznih načrtov vzorčenja in metod odkrivanja opravijo testiranje pošiljk zamrznjenih in predelanih školjk, ki izvirajo iz Turčije ali so iz nje odpremljene, kot je določeno v odstavku 2. Navedeni testi se izvedejo na mejni kontrolni točki vstopa zadevnih pošiljk v Unijo. 2. Države članice izvedejo potrebne teste za določitev: (a) stopnje kontaminacije vseh pošiljk zamrznjenih školjk z bakterijo Escherichia coli; (b) prisotnosti morskih biotoksinov v vseh pošiljkah zamrznjenih ali predelanih školjk. 3. Pošiljke, na katerih so bili opravljeni testi iz odstavkov 1 in 2, morajo ostati pod nadzorom pristojnih organov na zadevni mejni kontrolni točki, dokler se ne prejmejo in ocenijo rezultati navedenih testov. 4. Če testi iz odstavkov 1 in 2 pokažejo, da je verjetno, da bo pošiljka škodovala zdravju ljudi, pristojni organ nemudoma zaseže pošiljko in jo bodisi uniči bodisi posebej obdela, kot je določeno v členu 67 Uredbe (EU) 2017/625 in v skladu s členom 71(1) in (2) navedene uredbe.

Člen 4 Izdatki Vsi izdatki, ki jih imajo države članice pri uporabi te uredbe, se zaračunajo izvajalcu dejavnosti ali njegovemu zastopniku, ki je odgovoren za pošiljko v trenutku predaje navedene pošiljke mejni kontrolni točki vstopa v Unijo.

Člen 5 Začetek veljavnosti in obdobje uporabe Ta uredba začne veljati četrti dan po objavi v Uradnem listu Evropske unije. Uporablja se do 31. decembra 2023.

Zavezujoča je v celoti in se neposredno uporablja v vseh državah članicah. V Bruslju, 24. marca 2022 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) št. 743/2013 z dne 31. julija 2013 o uvedbi zaščitnih ukrepov na uvoz školjk iz Turčije, namenjenih za prehrano ljudi (UL L 205, 1.8.2013, str. 1).

(3) Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).